Diari Oficial de la Generalitat Valenciana


Sumari del DOGV 2870, del 15-11-1996 (1996/839985)

RESOLUCIÓ de 25 de gener de 1996, de la directora general de Qualitat Ambiental sobre declaració d'impacte ambiental.
---------------------------------------------------------------------------------------------------------------------

### Dades del document

Número de DOGV
:   2870

Data del DOGV
:   15-11-1996

Secció del DOGV
:   ALTRES DISPOSICIONS

Número del document
:   1996/839985


Data del document
:   25-01-1996

Organisme emissor
:   Conselleria d'Agricultura i Medi Ambient

Tipus de document
:   Resolució

RESOLUCIó de 25 de gener de 1996, de la directora general de Qualitat Ambiental sobre declaració d'impacte ambiental.   
Vist l'expedient 293/95-AIA, sobre el projecte de modificació núm. 2 de les Normes Subsidiàries del municipi de Ràfol de Salem (La Vall d'Albaida), promogut pel seu Ajuntament.  
Vist que, amb data 5 d'octubre de 1995, la Comissió Territorial d'Urbanisme de València va remetre a aquesta Conselleria l'estudi d'impacte ambiental del projecte de referència.  
Vist que, amb data 9 de novembre de 1995, va comunicar-se a l'Ajuntament de Ràfol de Salem que, d'acord amb l'article 21 del Decret 162/1990, hauria de remetre's el document urbanístic del projecte, certificació de l'aprovació provisional d'aquest i l'estudi d'impacte ambiental i el resultat de l'exposició pública de tots dos documents, a fi de completar-ne l'expedient.  
Vist que, amb data 20 de desembre de 1995, l'Ajuntament de Ràfol de Salem va remetre a aquesta Conselleria la documentació sol·licitada.  
Vist que l'estudi d'impacte ambiental, inclòs en l'expedient de la modificació puntual, ha estat exposat al públic, pel termini d'un mes, mitjançant anuncis de l'Ajuntament de Ràfol de Salem publicats en el Butlletí Oficial de la Província, núm. 132, de 5 de juny de 1995; Diari Oficial de la Generalitat Valenciana, núm. 2.532, de 16 de juny de 1995; i diari Las Provincias de 18 de maig de 1995, sense que s'hi haja presentat cap reclamació o al·legació, segons el certificat que consta en l'expedient.  
Atès que el projecte examinat té com objecte introduir tres modificacions en el planejament vigent:  
1. Obertura d'un vial en sòl urbà en el nucli consolidat.  
2. Canvi de classificació d'una parcel·la de 16.490 m2 de sòl no urbanitzable, que passaria a sòl urbà residencial.  
3. Delimitació en sòl no urbanitzable d'una àrea de reserva per a activitat de petits tallers i magatzems, amb una superfície de 24.588 m2.  
De les modificacions esmentades, afecten sòl no urbanitzable, i per tant, es troben sotmeses al procediment d'avaluació d'impacte ambiental segons la legislació vigent, les números 2 i 3. En total, la superfície de sòl no urbanitzable afectada és de 4,1 Ha.  
Atès que l'estudi d'impacte ambiental analitza de manera en general correcta els previsibles efectes ambientals de la modificació projectada, efectes que en qualsevol cas no poden qualificar-se com a crítics, atenent les característiques i extensió de l'àrea afectada. En l'estudi s'hi proposen diverses mesures correctores, a fi de minimitzar els impactes que provoca l'execució del projecte.  
Atès que les normes d'urbanització per a l'àrea reservada per a tallers i magatzems estableix la impossibilitat de construir mentre estiguen assegurats i en funcionament el sanejament i depuració imprescindibles, sense més previsions sobre això. En aquest sentit, el Pla director de Sanejament i Depuració de la Comunitat Valenciana preveu la construcció d'un sistema de depuració per a Ràfol de Salem, inclòs en les actuacions complementàries previstes per al període 1997-1998.  
Atès que el projecte examinat constitueix un dels supòsits fàctics en els quals resulta preceptiva la formulació d'una declaració d'impacte ambiental, amb caràcter previ a la resolució administrativa que s'adopte per a l'aprovació definitiva de l'esmentat projecte, segons es desprèn de l'article 5é de la Llei d'Impacte Ambiental i concordants del Reglament.  
Atès que en l'expedient s'han observat els tràmits previstos en el Decret 162/90, de 15 d'octubre, del Consell de la Generalitat Valenciana, pel qual s'aprova el Reglament d'Impacte Ambiental, i la Llei 2/1989, de 3 de març, de la Generalitat Valenciana i d'altres disposicions que li aplicables.   
Atès que l'article 5é de la Llei 2/1989, estableix que correspon a l'òrgan ambiental la declaració d'impacte ambiental dels projectes als quals s'aplique aquesta Llei.  
Atès que el Reglament Orgànic i Funcional de la Conselleria de Medi Ambient, text refós aprovat per l'Ordre de 23 de juny de 1994, del conseller de Medi Ambient, atribueix a la Direcció General de Qualitat Ambiental la competència per a la tramitació i formulació de la declaració d'impacte ambiental.  
Per tot això, fent ús de les facultats que tinc legalment atribuïdes, formule la següent declaració d'impacte ambiental:  
Primer   
Estimar acceptable, només a l'efecte ambiental, el projecte de modificació núm. 2 de les Normes Subsidiàries del municipi de Ràfol de Salem (La Vall d'Albaida), promogut pel seu ajuntament, amb les mesures correctores que s'assenyalen a continuació, a més de les incloses en l'estudi d'impacte ambiental del projecte, mentre no entren en contradicció amb aquelles:  
\* Les característiques exigibles a les aigües residuals que es produïsquen en l'àrea reservada per a la ubicació de tallers i magatzems s'adaptaran a allò previst en el Model d'Ordenança Municipal d'Abocament, confeccionat per la Generalitat Valenciana i la Federació Valenciana de Municipis i Províncies. Si les característiques fisicoquímiques de les aigües que s'hi produïren requeriren la depuració prèvia al tractament conjunt, l'Ajuntament exigirà a les activitats que s'hi situen la depuració prèvia fins nivells admissibles. En qualsevol cas, i mentre s'executa l'estació depuradora prevista, s'haurà de comptar amb la corresponent autorització d'abocament emesa per l'organisme de conca.  
\* En el cas que la modificació proposada afectara vies pecuàries classificades al municipi, s'haurà d'establir les mesures necessàries per a la seua preservació, d'acord amb allò previst en la Llei 3/1995, de Vies Pecuàries. Igualment, si durant l'execució de les previsions del projecte resultara afectat algun jaciment arqueològic, s'haurà de comunicar la troballa a l'òrgan competent de la Generalitat, d'acord amb allò que especifica la Llei 16/1985, de Patrimoni Artístic Espanyol.   
Els edificis destinats en més del 10% de la seua superfície edificable a l'ús d'oficina, comercial, industrial, taller o magatzem, comptaran amb serveis que permeten la recollida dels diferents tipus de residus que s'hi generen. Aquests serveis consistiran en contenidors o dipòsits, dotats amb les mesures necessàries per a evitar contaminacions, emanacions, accidents i molèsties. No es permetrà l'emmagatzematge de residus a cel obert sense l'adopció de les mesures necessàries per a evitar qualsevol risc de contaminació.  
En els viaris de nova creació, s'hi reservarà sòl per a la instal.lació de contenidors que permeten la recollida selectiva d'un mínim de tres tipus de residus.  
Segon  
Notificar a les persones interessades que, contra aquesta resolució, pel fet de no ser un acte de tràmit definitiu en via administrativa, no es podrà interposar cap recurs; la qual cosa no és inconvenient perquè puguen utilitzar tots els mitjans que estimen oportuns per defensar el seu dret.  
Tercer  
Publicar en el Diari Oficial de la Generalitat Valenciana aquesta declaració d'impacte ambiental.  
València, 25 de gener de 1996.- La directora general de Qualitat Ambiental: Gloria Arnandis Boix.